जानकारी के अनुसार बेट इलाके के गांव फतेहगढ़ सिविया निवासी पूर्व फौजी करनैल सिंह ने सुबह दो बजे अपनी गर्भवती बेटी सुखविंदर कौर की हालत बिगड़ने पर एंबुलेंस 108 को फोन किया। एंबुलेंस महिला को सिविल अस्पताल जगरांव ले आई। अस्पताल स्टाफ ने महिला को इमरजेंसी वार्ड में ही भरती कर लिया। तीन बजे सुखविंदर को दर्द बढ़ा, लेकिन अस्पताल स्टाफ ने उसे इंतजार करने को कहा। चार बजे फिर स्टाफ को तकलीफ के बारे में बताया लेकिन कोई सुनवाई नहीं हुई। सुबह सवा छह बजे दर्द बर्दाश्त से बाहर होने पर करनैल सिंह पुत्री को लेकर खुद ही लेबर रूम की तरफ चल पड़ा। लेकिन सुखविंदर कौर कुछ दूरी पर स्थित लेबर रूम तक न जा पाई और इमरजेंसी के कमरों के बाहर ही फर्श पर लेट गई। उसके साथ आई महिलाओं ने देखा कि अब डिलीवरी का वक्त आ गया है तो उन्होंने खुद ही उसकी डिलीवरी करवा दी। महिला ने बेटी को जन्म दिया।